b'\n_START_ARTICLE_\nVapaakaupunki\n_START_PARAGRAPH_\nVapaakaupunki on kaupunki, jolla on itsehallinnollisia oikeuksia taikka vero- tai tullivapauksia. Suomessa esimerkiksi Tampereella oli 1821\xe2\x80\x931906 tullivapauksia. Unkarissa on ollut joukko itsehallintoa nauttivia vapaakaupunkeja, mutta niiden lukum\xc3\xa4\xc3\xa4r\xc3\xa4 alkoi v\xc3\xa4het\xc3\xa4 vuosien 1876 ja 1883 kunnallisuudistusten my\xc3\xb6t\xc3\xa4. Saksassa sanottiin vapaiksi kaupungeiksi piispojen vallan alta vapautuneita kaupunkeja, joiden asema muistutti valtakunnankaupunkeja tai kaupunkivaltioita. Kaupungit menettiv\xc3\xa4t itsen\xc3\xa4isyytens\xc3\xa4 1800-luvun alkupuolella. Tunnetuin esimerkki vapaakaupungista lienee Danzigin vapaakaupunki (nykyisin Gda\xc5\x84sk), jolla oli t\xc3\xa4llainen asema maailmansotien v\xc3\xa4lisen\xc3\xa4 aikana 1920\xe2\x80\x931939, koska sit\xc3\xa4 ei rajoja piirrett\xc3\xa4ess\xc3\xa4 haluttu antaa Puolan tai Saksan omistukseen. My\xc3\xb6s Tanskassa sijaitseva Christiania on laajalti tunnettu. Se on entinen varuskunta-alue, joka muuttui hippiliikkeen valtauksen my\xc3\xb6t\xc3\xa4 vapaakaupungiksi 1971.'